SZEGEDI HÍRHATÁR - Zöldkommandóval küzdenek az illegális hulladéklerakók ellen
2019. 02. 24. 12:38
Zöldkommandóval küzdenek az illegális hulladéklerakók ellen
A Szegedi Környezetgazdálkodási Nkft. és a városi közterület-felügyelet összefogásával kezdte el működést a Zöldkommandó október közepén, Szegeden. A cél, hogy felvilágosító akciókkal, köztéri kamerákkal és személyes jelenléttel visszaszorítsák az illegális hulladéklerakást. A szervezetnek köszönhetően már négy hónap alatt is sokat javult a helyzet.
A korábbi években 2400-2500 tonna lomot és szemetet raktak ki városszerte szabálytalanul, 2017-ben már ez a mennyiség majdnem négyszeresére nőtt. Ezt pedig a saját költségén kellett elszállítania a Szegedi Hulladékgazdálkodási cégnek. Az októberben létrehozott Zöldkommandó azonban már négy hónap alatt jelentős sikereket ért el.
Hegyeshalmi Tibor, a Szegedi Közterület-felügyelet csoportvezetője kiemelte, az első hónapban rengeteg illegális szeméttel és szemétlerakóval találkoztak a munkatársaik. Azonban a Zöldkommandó működésének köszönhetően 40 százalékkal esett vissza az illegálisan lerakott szemét mennyisége. Hegyeshalmi szerint ez a szegedi állampolgárok jogkövető magatartásának köszönhető, illetve a felvilágosító akcióknak.
A Zöldkommandó négy kiemelt helyszínt ellenőriz október óta, de a hozzájuk befutó egyre több bejelentés alapján az egész városban akad munkájuk.
Hegyeshalmi elmondta, rengeteg lakossági bejelentést kapnak a város minden részéről. A kommandó munkatársai igyekeznek minden jelzésnek utána járni, és ha kell intézkednek.
A Zöldkommandó továbbra is várja a lakossági bejelentéseket, hogy hol alakulnak ki illegális hulladéklerakók. A károkozók, feljelentés után, akár 50.000 forintos szabálysértési bírságot is kaphatnak.